สวัสดีค่ะ ที่บ้านเลี้ยงลูกสุนัขอายุเกือบ 2 เดือนไว้ตัวนึงค่ะ ยังไม่ได้พาไปฉีดวัคซีน เพิ่งนำมาเลี้ยงได้ 10 วันค่ะ พอดีว่าเมื่อคืนประมาณ 5 ทุ่ม 20 บริเวณนิ้วมือไปโดนฟันลูกสุนัขค่ะ มีเลือดซึมออกมาเล็กน้อย คล้ายเอาปากกาแดงหมึกจางขีดประมาณ 2 มิลค่ะ พอโดนกัดก็รีบล้างน้ำสบู่แล้วก็เช็ดแอลกอฮอล์ทันที ล้างเสร็จปรากฎว่าไม่มีแผลค่ะ พยายามมองแล้วไม่มีเลย แต่มีความรู้สึกว่าบริเวณนี้โดนกัด แบบนี้ต้องไปฉีดวัคซีนไหมคะ (ส่วนตัวเคยโดนสุนัขกัดเมื่อ 10 ปีที่แล้วค่ะ ฉีดวัคซีนครบเรียบร้อย)
สวัสดีค่ะ หากมือไปโดนฟันของสุนัขข่วนจนผิวหนังเกิดบาดแผล มีเลือดซึม ก็อาจเสี่ยงต่อการติดเชื้อพิษสุนัขบ้าได้ อย่างไรก็ตาม หากเป็นสุนัขที่เลี้ยงเอง อาจใช้วิธีเฝ้าสังเกตอาการสุนัขไปก่อนก็ได้ โดยหากสุนัขไม่มีอาการผิดปกติภายใน 3-4 วัน เช่น อยู่ๆ ก็ดุร้ายขึ้น วิ่งไล่กัดคนไปทั่ว หรือซึม ไม่กินอาหาร ไม่กินน้ำ เป็นต้น ก็แสดงว่าสุนัขไม่น่าเป็นโรคพิษสุนัขบ้า จึงอาจยังไม่จำเป็นต้องไปฉีดวัคซีนพิษสุนัขบ้า และให้สังเกตอาการไปต่ออีก 10 วัน หากสุนัขไม่ตายภายใน 14 วัน แสดงว่าสุนัขไม่ได้เป็นโรคพิษสุนัขบ้า และก็ไม่จำเป็นต้องไปฉีดวัคซีนค่ะ แต่หากสุนัขมีอาการผิดปกติใน 3-4 วัน ก็ควรรีบไปฉีดวัคซีน โดยฉีดแค่กระตุ้นเพียง 2 เข็มก็พอ เนื่องจากเคยฉีดครบคอร์มาก่อนค่ะสำหรับบริเวณที่มีเลือดซึม หากไม่พบบาดแผลชัดเจน เลือดไม่ออกแล้ว และได้ล้างทำความสะอาดด้วยสบู่แล้ว ก็ไม่จำเป็นต้องทำอะไรต่อค่ะ